รถคันแรกยุ่งคลังเจอหลุมไร้ข้อสรุปภาษี
คลังมึนตึ้บลดภาษีรถคันแรกยังมั่ว ไร้ข้อสรุป
2 ก.ย. 2554

คลังมึนตึ้บลดภาษีรถคันแรกยังมั่ว ไร้ข้อสรุป
นายบุญทรง เตริยาภิรมย์ รมช.คลัง เปิดเผยว่า ขณะนี้ได้เร่งรัดให้กรมสรรพากรและกรมสรรพสามิตสรุปรายละเอียดเกี่ยวกับนโยบายรถคันแรกว่าจะมีการดำเนินการอย่างไร คาดว่าน่าจะได้ข้อสรุปภายในสัปดาห์หน้า และจะเร่งนำเข้าที่ประชุมคณะรัฐมนตรี (ครม.) ภายในสัปดาห์ถัดไป
สำหรับหลักเกณฑ์ในการดำเนินการเบื้องต้นนั้น ยังคงมีนโยบายให้มีการคืนภาษีสรรพสามิตเต็มอัตรา แต่ไม่เกิน 1 แสนบาท สำหรับรถกระบะและรถอีโคคาร์
“ขณะนี้ยังอยู่ระหว่างที่กรมสรรพากรจะต้องไปหารือเรื่องวิธีการคืนภาษีว่าจะดำเนินการอย่างไร เพราะยังติดปัญหาทางเทคนิคในการดำเนินการอยู่นิดหน่อย แต่จะเร่งให้ได้ข้อสรุปให้เร็วที่สุด เพื่อให้ทันเข้า ครม.ภายในเดือน ก.ย.นี้ และให้สามารถประกาศใช้ได้ทันภายในวันที่ 1 ต.ค. 2554” นายบุญทรง กล่าว
แหล่งข่าวจากกรมสรรพสามิต เปิดเผยว่า เรื่องภาษีรถยนต์คันแรกยังไม่ได้ข้อสรุปว่าจะให้สิทธิประโยชน์แก่รถประเภทไหน เพราะถ้าให้รถอีโคคาร์ก็จะทำให้มีค่ายรถยนต์แค่ 2 ค่ายที่ได้ประโยชน์
นอกจากนี้ ยังมีกรณีของรถกระบะก็ยังไม่สรุปชัดว่าจะเป็นรถกระบะ 2 ประตู หรือ 4 ประตู หรือรถกระบะแบบดัดแปลง เพราะถ้าให้สิทธิได้หมดก็จะทำให้มีรถที่เข้าข่ายได้ลดภาษีเพิ่มอีกมากกว่า 1 แสนคัน 
ทั้งนี้ ยังต้องคำนึงถึงประชาชนทั่วไปที่ซื้อรถยนต์คันแรก อาจจะร้องเรียนว่าไม่ได้รับประโยชน์อย่างเท่าเทียม ซึ่งถ้ารัฐยอมลดภาษีให้เป็นการทั่วไปทั้งหมด จะทำให้รายได้ของรัฐหายไปปีละหลายหมื่นล้านบาท